Til de på høringslisten anførte organisationer mv.

**Høring over udkast til ny bekendtgørelse om krav til udformning af eux-forløb**

Hermed sendes udkast til ny bekendtgørelse om krav til udformning af eux-forløb i høring.

Eventuelle høringssvar bedes senest den 14. august 2020 sendt til: STUK.CEF@STUKUVM.dk

I emnefeltet bedes angivet: Høringssvar – eux-bekendtgørelse.

Bekendtgørelsesudkastet bliver også offentliggjort på Høringsportalen.

Anledningen til at udstede ny eux-bekendtgørelse er dels behov for fleksibilitet i forhold til valg af visse fag, der indgår i eux-forløb, dels behov for konsekvensændringer som følge af ændring af andre bekendtgørelser og ændring af lov om erhvervsfaglig studentereksamen i forbindelse med erhvervsuddannelse (eux) m.v.

Ændringerne er beskrevet i tabel 1 neden for.

Den nye bekendtgørelse vil erstatte bekendtgørelse nr. 1279 af 3. december 2014 om krav til udformning af eux-forløb, som ændret ved bekendtgørelse nr. 1228 af 3. november 2015.

**Tabel 1**

|  |  |
| --- | --- |
| **Ændringer af indhold mv.** | **Som følge af:** |
| * Grundfaget erhvervsøkonomi er udgået og erstattet af grundfaget virksomhedsøkonomi i bekendtgørelse om grundfag m.v. Ændringerne i udkast til ny eux-bekendtgørelse giver skolerne valgfrihed med hensyn til at undervise i virksomhedsøkonomi på C-niveau fra grundfagsbekendtgørelsen og erhvervsøkonomi på C-niveau fra bekendtgørelse om gymnasiale uddannelser (§ 12, stk. 2, i udkastet).
* Konsekvensændringer som følge af, at titlen på grundfagsbekendtgørelsen er ændret.
 | Bekendtgørelse om grundfag, erhvervsfag, erhvervsrettet andetsprogsdansk og kombinationsfag i erhvervsuddannelserne og om adgangskurser til erhvervsuddannelserne (fra 2020) |
| * Ændringerne i udkast til ny eux-bekendtgørelse giver de faglige udvalg mulighed for i de enkelte uddannelsesbekendtgørelser at fastsætte, at der skal undervises i informatik på B-niveau fra bekendtgørelse om de gymnasiale uddannelser i stedet for efter bekendtgørelse om særlige gymnasiale fag m.v. til brug for eux-forløb i tekniske eux-forløb.

(§ 12, stk. 5, i udkastet). | Fagligt behov for fleksibilitet ved valg af visse fag |
| * Konsekvensændringer (§ 3, § 4, § 9 og bilagene i udkastet). Lovændringerne har betydet en harmonisering af eux med de gymnasiale uddannelser, herunder:
	+ - Begrebet uddannelsestid er ændret til undervisningstid.
		- Der er indført en individuel timepulje på 80 timer til aktiviteter, hvor eleven har behov for en særlig indsats.
		- Begrebet elevtid er ændret til fordybelsestid.
		- Eksamensprojektet erstattes med erhvervsområder og erhvervsområdeprojekt.
 | Ændring af lov om erhvervsfaglig studentereksamen i forbindelse med erhvervsuddannelse (eux) m.v. (eux-loven) (fra 2018) |
| * Konsekvensændringer med hensyn til titlerne på de bekendtgørelser, der henvises til. Med gymnasiereformen blev indført en fælles bekendtgørelse for alle de gymnasiale uddannelser. (§ 12, stk. 1, 3 og 4, i udkastet)
 | Bekendtgørelse om de gymnasiale uddannelser (2017) |
| * Konsekvensændringer i bilag 1 med hensyn til finansuddannelsen. Finansuddannelsens fagrække er harmoniseret med de øvrige uddannelser i den merkantile eux-model.
 | Ny bekendtgørelse om finansuddannelsen (2020) |
| * Sammenskrivning af eux-bekendtgørelsen fra 2014 med ændringsbekendtgørelsen fra 2015.
* § 3 og 4 er slået sammen. (§ 3 i udkastet)
* Præcisering af henvisninger mv. (§ 6 i udkastet).
 | Lovtekniske ændringer  |

Eventuelle spørgsmål vedrørende udkastet til ny bekendtgørelse kan rettes til undertegnede eller fuldmægtig Freja Mørch, tlf. 23 74 46 86,

E-mail: Freja.Morch@stukuvm.dk.

Med venlig hilsen

Nina Topp

Specialkonsulent

Direkte tlf. +45 33 92 55 05

Nina.Topp@stukuvm.dk